ജനഗണമന അധിനായക ജയഹേ.: 13 വര്ഷങ്ങള്ക്ക് ശേഷം ഒളിമ്ബിക്സ് വേദിയില് മുഴങ്ങി ദേശീയഗാനം: നന്ദി നീരജ് ജനഗണമന അധിനായക ജയഹേ ഭാരതഭാഗ്യവിധാതാ ടോക്കിയോ ഒളിമ്ബിക്സില് ഇന്ത്യന് ദേശീയഗാനം മുഴങ്ങി കേട്ടപ്പോള് ഓരോ ഇന്ത്യാക്കാരനും അഭിമാന പുളകിതരാവുകയായിരുന്നു. അഞ്ചും പത്തും ആയിരുന്നില്ല, പതിമൂന്ന് വര്ഷത്തെ കാത്തിരിപ്പിനൊടുവിലാണ് ഇന്ത്യയ്ക്ക് ഒരു സ്വര്ണമെഡല് ലഭിക്കുന്നത്. 13 വര്ഷങ്ങള്ക്ക് ശേഷം ഇന്ത്യ വീണ്ടും സ്വര്ണ്ണത്തേരില്. വര്ഷങ്ങള് നീണ്ട കാത്തിരിപ്പിനൊടുവില് ഒളിമ്ബിക്സ് വേദിയില് മുഴങ്ങിക്കേട്ട ദേശീയഗാനത്തോടൊപ്പം അതിനു കാരണക്കാരനായ നീരജ് ചോപ്രയേയും ഓരോ ഭാരതീയനും സന്തോഷം കൊണ്ട് നെഞ്ചോട് ചേര്ക്കുന്നു. ഇന്ത്യയ്ക്ക് ഒളിമ്ബിക്സില് ഒരു അത്ലറ്റിക് സ്വര്ണം സമ്മാനിച്ച് ചരിത്രം കുറിച്ചതിനു ഭാരതം നീരജിനോട് കടപ്പെട്ടിരിക്കുന്നു. കാത്തിരിപ്പ് സഫലമാക്കിയതിനു. ഒളിമ്ബിക്സിന്റെ ചരിത്രത്തില് ഒരു ഇന്ത്യക്കാരന് നേടുന്ന ആദ്യ മെഡലാണിത്. അഭിനവ് ബിന്ദ്രയ്ക്കുശേഷം വ്യക്തിഗത സ്വര്ണം നേടുന്ന രണ്ടാമത്തെ ഇന്ത്യന് താരമാണ് നീരജ്. ഫൈനലില് ആദ്യ ശ്രമത്തില് തന്നെ ആധിപത്യം നേടിയെടുത്ത നീരജ് രണ്ടാം ശ്രമത്തില് സ്വര്ണത്തിലകത്തിലേക്കുള്ള ദൂരം ഉറപ്പിച്ചു. പിന്നീടെത്തിയ ഒരാള്ക്കും ആ ദൂരത്തെ തൊടാനോ മറികടക്കാനോ കഴിഞ്ഞില്ല. ഹരിയാണയിലെ പാനിപതില് നിന്ന 15 കിലോമീറ്റര് അകലെയുള്ള കാന്ദ്രയിലെ ഒരു കൂട്ടുകുടുംബത്തിലെ ആദ്യത്തെ കണ്മണി ആയിരുന്നു നീരജ്. കുടുംബത്തിന്റെ വാത്സല്യം ആവോളം നേടിയാണ് നീരജ് വളര്ന്നത്. കുഞ്ഞായിരുന്നപ്പോള് തന്നെ ജാവലിന് ത്രോയില് നീരജിനു കണ്ണുണ്ടായിരുന്നു. പിന്നീട് അതായിരുന്നു നീരജിന്റെ ജീവിതവും ലക്ഷ്യവും. ആ ലക്ഷ്യം ഇന്ന് സ്വര്ണത്തില് തിളങ്ങി നില്ക്കുന്നു. നീരജിലൂടെ ടോക്കിയോയിലെ ഏഴാം മെഡല് കുറിച്ച ഇന്ത്യ, ഒളിംപിക് ചരിത്രത്തില് ഒറ്റ പതിപ്പില് നേടുന്ന ഏറ്റവുമുയര്ന്ന മെഡലുകള് നേടിയെന്നതും ശ്രദ്ധേയം. ഏഴ് മെഡലുകളാണ് ഇന്ത്യ നേടിയത്. 2012ല് ലണ്ടനില് കൈവരിച്ച ആറു മെഡലുകള് എന്ന നേട്ടമാണ് ഇന്ത്യ ഇത്തവണ തിരുത്തി കുറിച്ചിരിക്കുന്നത്. വനിതകളുടെ ഭാരോദ്വഹനത്തില് മീരാബായ് ചാനു, ഗുസ്തിയില് രവികുമാര് ദാഹിയ എന്നിവര് ഇന്ത്യയ്ക്കായി വെള്ളി നേടിയിരുന്നു. ബജ്രംഗ് പൂനിയയ്ക്കു പുറമെ ബാഡ്മിന്റന് സിംഗിള്സില് പി.വി. സിന്ധു, ബോക്സിങ്ങില് ലവ്ലിന ബോര്ഗോഹെയ്ന്, ഇന്ത്യന് പുരുഷ ഹോക്കി ടീം എന്നിവര് വെങ്കലവും നേടി.